Trei persoane, între care o fată de 13 ani, au fost rănite, în noaptea de duminică spre luni, după ce un bărbat a intrat cu maşina pe care o conducea într-un cap de pod, la Urecheşti, a informat Serviciul de Ambulanţă Judeţean (SAJ) Vrancea, potrivit Agerpres.
"În cursul nopţii, la ora 01,49, dispeceratul SAJ Vrancea a primit o solicitare pentru un accident rutier în localitatea Urecheşti, unde un autoturism a intrat într-un cap de pod. La accident au fost identificate trei victime conştiente cu politraumatism prin accident rutier, doi bărbaţi de 34 şi 36 ani şi o adolescentă de 13 ani", a precizat SAJ Vrancea.
Potrivit sursei citate, toate cele trei persoane au fost transportate la Unitatea de Primiri Urgenţe a Spitalului Judeţean de Urgenţă "Sfântul Pantelimon" Focşani pentru a primi îngrijiri medicale.
La solicitare au fost direcţionate trei echipaje de ambulanţă, două ale SAJ Vrancea şi un echipaj SMURD.
Poliţiştii fac cercetări pentru a stabili cu exactitate împrejurările în care a avut loc evenimentul rutier.